دہشت_گردی
آبادی میں اضافہ
آبادی میں اضافہ بھی دنیا میں دہشت گردی کے پھیلنے کا سبب بن رہا ہے۔ گذشتہ ایک صدی میں دنیا کی آبادی میں بہت تیزی سےاضافہ ریکارڈ کیا گیا۔اقوام متحدہ کے مطابق اس وقت دنیا کی آبادی 7 اب 40 کروڑ 33 لاکھ افراد تک پہنچ چکی ہے۔ آبادی میں اس تیزی سے اضافہ کی وجہ سے جہاں دنیا میں بے شمار مسائل نے جنم لیا ہے ان میں ایک مسئلہ دنیا میں تیز رفتاری سے دہشت گردی پھیلنے کا بھی ہے۔ اس کی وجہ یہ ہے دنیا میں ترقی یافتہ ممالک نے تو وقت کی نزاکت کوبھانپتے ہوئے اپنی آبادی کو کنٹرول میں رکھا لیکن ترقی پزیر اور خاص طور پر مسلمان ممالک میں آبادی کو کنٹرول نہ کیا جاس کا ان ممالک میں آبادی بہت تیزی سے بڑھی۔ افسوس کے ساتھ کہنا پڑتا ہے کہ ان ممالک میں تعلیم کی کمی اور جہالت کی وجہ سے کوالٹی پر نہیں کوانٹٹی پر زور دیا گیا جس کا نتیجہ یہ نکلا کی وہ ممالک جن میں آبادی میں تیزی سے اضافہ ہوا وسائل کی کمی کا شکار ہو گئے اور وسائل کی کمی کی وجہ سے غربت اور بے روز گاری کا شکار ہو گئے اور ان ممالک میں کرپشن، لاقانونیت، جرائم اور سب سے بڑھ کر دہشت گردی نے ڈیرے ڈال لیے۔ ظاہر ہے انسان کا پیٹ کھانے کو تو مانگتا ہے۔ انسان کتنا عرصہ بھوکا رہ کر اپنی زندگی بچا سکتا ہے۔ اسے اپنے پیٹ کی آگ کو بجھانے لے لیے کچھ نہ کچھ تو کرنا پڑتا ہے اور انسان کو سب سے آسان راستہ جرائم کا ہی نظر آتا ہے۔ جس کے پاس کچھ ذرا سی بھی طاقت اور دولت ہوتی ہے اس کی ہوس بڑھتی ہی چلی جاتی ہے اور وہ وسائل پر اپنی طاقت اور دولت کے زور پر قبضہ کرتا چلا جاتا ہے اور اس طرح امیر امیر تر ہوتا چلا جاتا ہے اور غریب غریب تر ہوتا چلا جاتا ہے اور جب ان ممالک میں جہاں آبادی میں بہت زیادہ تیزی سے اضافہ ہوتا ہے۔ وہاں وسائل اور دولت کی تقسیم کا توازن شدت سے بگڑ جاتا ہے۔ طاقت ور لوگ ہر ادارے میں اپنے وفادار لوگ بٹھا دیتے ہیں اور یہ وفادار لوگ ان طاقت ور لوگوں کے لیے ہر قسم کا کام کرنے اور عام انسانوں پر ظلم ستم کے پہاڑ توڑنے پر تیار ہوتے ہیں۔ یہ طاقت ور لوگوں کے لیے قتل کرتے ہیں، اغوا کرتے ہیں اور خوف و دہشت کا وہ بازارگرم کرتے ہیں کہ ہر طرف ظلم اور زیادتی اور بے انصافی کا دور دورہ نظر آتا ہے۔ لیکن طاقت ور لوگ ہر لمحے اپنی جیت کا جشن مناتے نظر آتے ہیں۔ اس صورت حال میں شریف لوگ انصاف کے لیے عدالتوں کی طرف دیکھتے ہیں لیکن انصاف اس قدر مہنگا ہوتا ہے کہ انصاف کو حاصل کرنا جوئے شیر لانے کے مترادف ہوتا ہے، وکیلوں کی بھاری فیسیں کہاں سے ادا کی جائیں مقدمات کے خرچے کیسے برداشت ہوں مقدمات جتنے زیادہ لمبے ہوتے ہیں ان کے اخراجات بھی اتنے ہی زیادہ بڑھتے چلے جاتے ہیں لیکن انصاف پھر بھی نہیں ملتا جیت ہمیشہ طاقت ور کی ہی ہوتی ہے ایسے عالم میں انسان یہ سوچتا ہے کہ وہ اس دنیا میں آیا ہی کیوں نہ آتا تو بہتر تھا کم از کم دنیا پر بوجھ تو نہ بنتا یا اس کا دل یہ سوچتا ہے کہ وہ خودکشی کرلے اور اس درد بھری دنیا سے نجات حاصل کرلے اور لوگ جو بالکل مایوس ہوجاتے ہیں وہ خودکشی پر مجبور ہوجاتے ہیں۔ اب ہر کسی میں تو صبر اور برداشت کی قوت نہیں ہوتی ایسے عالم میں بہت سے لوگ اپنا حق حاصل کرنے کے لیے ہتھیار اٹھاتے ہیں اور دہشت گردی کا راستہ اپناتے ہیں اور وہ یہ سوچتے ہوئے خودکش حملے کرتے ہیں کہ بڑھتی ہوئی آبادی سے ہمارا بوجھ تو کم ہو گا اور کم از کم ہمیں تو اس دنیا سے نجات مل جائے گی اور خودکش حملے کے نتیجے میں طاقتور لوگوں سے کی طرف سے ملنے والی رقم سے کچھ عرصہ تو ہمارے وارثوں کا پیٹ بھر سکے گا انہیں یہ بھی معلوم ہوتا ہے کہ ان کا قانون نافذ کرنے والے اداروں کے ہاتھوں ان کا مارا جانا لازمی ہے اور اگر بچ گئے تو پھانسی کا پھندا ان کا مقدر ہے لیکن اب اس کے لیے زندگی اور موت بے معنی ہو جاتی ہے وہ ہر صورت میں اس بے انصاف دنیا سے چھٹکارا حاصل کرنا چاہتے ہیں جہاں ہر روز انصاف کا قتل ہوتا ہو وہ یہ سوچتے ہیں کہ ان کی زندگی بھی تو موت سے بدتر ہے وہ ہر روز کہاں سے اپنے بچوں کا پیٹ بھریں انہیں کہاں سے عید کے کپڑے لا کر دیں، جب ان کا بچہ کھیلنے کے لیے کسی کھلونے یا گیند کی فرمائش کرتا ہے یا ان کی بیٹی گڑیا کی فرمائش کرتی ہے تو ان کی جیب خالی ہوتی ہے اور ان کے سینے سے ایک کرب بھری آہ نکلتی ہے۔ یہ دنیا ان کے لیے بے مقصد اور بے معنی ہوجاتی ہے۔ کاش دنیا کے کرتا دھرتا سوچیں کہ آبادی اور وسائل میں ایک توازن پیدا ہو اور دولت کی تقسیم منصفانہ ہو تو دیشت گرد تو پیدا نہ ہوں اور دنیا میں دہشت گردی نہ ہو۔